Държавен вестник, бр. 8, 2014 г., стр. 171

БРОЙ  8	
Д Ъ Р Ж А В Е Н  В Е С Т Н И К 	
СТР.  171  
Чл. 122. (1) Веществените доказателства, 
с изключение на парите и другите ценности, 
се съхраняват от деловодството в специални 
помещения или обезопасени шкафове и не 
могат да се ползват за цели извън процеса.
(2) Парите и другите ценности се предават 
за пазене в търговска банка или в касата на 
съда.
(3) Взривните вещества, огнестрелните 
оръжия и боеприпасите остават за съхранение 
в съответната полицейска служба, в която 
са били предадени по време на досъдебното 
производство. 
(4) Отровните и упойващите вещества 
остават на съхранение по местата, където 
са били предадени по време на досъдебното 
производство. 
(5) Наркотичните вещества, прекурсорите 
и растенията, съдържащи наркотични ве­
щества, се съхраняват по реда, предвиден в 
съответните специални закони и подзаконови 
нормативни актове. 
(6) Акцизните стоки (алкохол и цигари) 
остават на съхранение при органа, който ги 
е задържал, под контрола на митническите 
органи. Транспортирането на акцизни стоки 
се извършва от или за сметка на органа по 
задържането по реда на Наредба № 7 от 2010 г. 
за разпореждането с отнети и изоставени в 
полза на държавата акцизни стоки (ДВ, бр. 72 
от 2010 г.).
(7) Превозните средства (с животинска 
тяга, МПС, водни и въздухоплавателни, желе­
зопътни, електротранспортни и др.), животни, 
птици, влечуги, насекоми, горива и бързораз­
валящи се стоки остават на съхранение по 
местата, където са били предадени по време 
на досъдебното производство.
(8) Съдебните служители, отговарящи 
за съхранение на съответните вещества, са 
длъжни да осигурят представянето им в съда 
по разпореждане на съдебния състав.
Чл. 123. Веществени доказателства се полу­
чават от съдебния секретар при предявяване 
по реда на НПК и се връщат в деловодството 
след приключване на съдебното заседание.
Чл. 124. Веществените доказателства се 
предоставят за експертизи с писмен протокол, 
изготвен от определения по реда на чл. 120, 
ал. 1 съдебен служител. Протоколът съдържа 
точното им описание, номерата на следстве­
ното и съдебното дело, датата на предаване 
и подписите на предаващия и приемащия 
служител. 
Чл. 125. Когато делото се предава от един 
орган на друг, веществените доказателства 
се предават заедно с делото, въз основа на 
изрично искане от другия орган.
Чл. 126. (1) Веществените доказателства 
се проверяват всяка година от комисия, на­
значена със заповед на административния 
ръководител.
(2) Комисията проверява налице ли са 
всички веществени доказателства, правилно 
ли се съхраняват и има ли доказателства, 
по отношение на които не е направено раз­
пореждане на съда или разпореждането не 
е изпълнено. Комисията изготвя протокол 
за проверката, който се съхранява в служба 
„Съдебно деловодство“ или в служба „Архив“ 
като приложение към книгата за веществени 
доказателства. 
Чл. 127. (1) Веществените доказателства, 
за които е разпоредено връщане на соб­
ственика или предоставяне на друга инсти­
туция, се предават с протокол, съдържащ 
следните данни: точно описание, номерата 
на следственото и съдебното дело, номера 
на присъдата или определението, отнасящи 
се до веществените доказателства, датата на 
предаването и подписите на приемащото и 
предаващото лице. 
(2) Когато собственикът на веществено 
доказателство по ал. 1 не го потърси в ед­
ногодишния срок от уведомяването или не 
може да бъде намерен в едногодишен срок 
от влизане в сила на съдебния акт, с който 
е постановено връщането, същото се отнема 
в полза на държавата. При незначителна 
стойност вещественото доказателство се уни­
щожава по реда на чл. 128.
(3) Когато собственикът е чуждестранно 
лице, чрез Министерството на правосъдието 
се уведомява посолството на съответната 
държава и ако веществените доказателства 
не бъдат потърсени в едногодишен срок от 
уведомлението, с тях се постъпва по реда на 
ал. 2. 
Чл. 128. (1) За унищожаването на вещест­
вените доказателства, за които е постановено 
това, както и тези, които са без стойност и 
подлежат на унищожаване, се съставя про­
токол и се прави отбелязване в книгата за 
веществените доказателства.
(2) Ако вещите са изгубили стойността си 
след постъпването им в съда поради недобро 
съхраняване или друга причина, комисията 
по чл. 126, ал. 1 съставя протокол за това, 
който се представя на административния 
ръководител на съда за търсене съответна 
отговорност от виновното длъжностно лице. 
Ако за такива вещи в присъдата не е поста­
новено да бъдат унищожени, унищожаването 
се извършва по решение на същата комисия, 
одобрено от административния ръководител 
на съда. 
Чл. 129. Физическото унищожаване на 
подлежащите на унищожаване веществени 
доказателства по чл. 127 и 128 се отразява в 
протокол. Унищожаването може да се осъ­
ществи със съдействието на оторизирани и 
специализирани органи и институции.